b'\n_START_ARTICLE_\nEvklidska geometrija\n_START_PARAGRAPH_\nEvkl\xc3\xaddska geometr\xc3\xadja (tudi Evkl\xc3\xaddova geometr\xc3\xadja, zastarelo evkl\xc3\xaddi\xc4\x8dna geometr\xc3\xadja, v\xc4\x8dasih tudi parab\xc3\xb3li\xc4\x8dna geometr\xc3\xadja) je geometrija zasnovana na delu Evklida iz Aleksandrije. Gre za najbolj znan pa tudi najobse\xc5\xbenej\xc5\xa1i geometrijski sistem. Takoreko\xc4\x8d vsa geometrija, ki se jo uporablja v razli\xc4\x8dnih naravoslovno-tehni\xc4\x8dnih vedah, je evklidska. Evklidska geometrija je tako raz\xc5\xa1irjena, da se pridevnik evklidska pogosto izpu\xc5\xa1\xc4\x8da: kadar kdo uporabi besedo geometrija, praviloma misli na evklidsko geometrijo._NEWLINE_Poleg evklidske geometrije obstajajo tudi druge geometrije, ki jih imenujemo neevklidske geometrije. Njihova prakti\xc4\x8dna uporabnost je majhna in ve\xc4\x8dina matematikov vidi v njih le teoreti\xc4\x8dno zanimivost. Lastnosti geometrijskih objektov so v neevklidskih geometrijah druga\xc4\x8dne kot v evklidski. Ve\xc4\x8dina knjig in drugih virov pri navajanju lastnosti geometrijskih objektov opisuje predvsem tiste lastnosti, ki veljajo v evklidski geometriji. Tudi v Wikipediji velja isto pravilo: \xc4\x8de v \xc4\x8dlanku o nekem geometrijskem objektu ni izrecno navedeno druga\xc4\x8de, veljajo opisane lastnosti v okviru evklidske geometrije.\n_START_SECTION_\nAnaliti\xc4\x8dna geometrija\n_START_PARAGRAPH_\nPomemben del sodobne evklidske geometrije je tudi analiti\xc4\x8dna geometrija. Za za\xc4\x8detnika te veje geometrije velja Ren\xc3\xa9 Descartes, ki je v svojih delih postavil osnove koordinatnega sistema. S tem je omogo\xc4\x8dil povezavo med geometrijo in ra\xc4\x8dunsko usmerjenimi matemati\xc4\x8dnimi panogami: aritmetiko, analizo in algebro._NEWLINE_Koordinatni sistem omogo\xc4\x8da, da to\xc4\x8dko zapi\xc5\xa1emo s \xc5\xa1tevili (koordinatami), premico ali krivuljo pa z ena\xc4\x8dbo. Posledi\xc4\x8dno lahko geometrijsko (tj. risarsko) re\xc5\xa1evanje geometrijskih problemov nadomestimo z ra\xc4\x8dunskimi postopki.'